КОМИ РЕСПУБЛИКАСА ЮРАЛЫСЬЛÖН ИНДÖД

**Коми Республикаса государственнöй гражданскöй служащöйяслöн служебнöй оласног дорö корöмъясö кутчысьöм да интересъясын ёсьлун ладмöдöм кузя комиссияяс йылысь**

«Коррупциялы паныд удж йылысь» 2008 во öшым тöлысь 25 лунся 273-ФЗ №-а Федеральнöй оланпас, «Федеральнöй государственнöй служащöйяслöн служебнöй оласног дорö корöмъясö кутчысьöм да интересъясын ёсьлун ладмöдöм кузя комиссияяс йылысь» Россия Федерацияса Президентлöн 2010 во сора тöлысь 1 лунся 821 №-а Индöдлöн 8 пункт серти шуа:

1. Вынсьöдны Коми Республикаса государственнöй гражданскöй служащöйяслöн служебнöй оласног дорö корöмъясö кутчысьöм да интересъясын ёсьлун ладмöдöм кузя комиссияяс йылысь сетöм положениесö.

2. Коми Республикаса государственнöй власьт органъясса, Коми Республикаса государственнöй органъясса юрнуöдысьяслы тöлысся кадколастö:

а) тайö Индöд вылö мыджсьöмöн лöсьöдны да вынсьöдны Коми Республикаса государственнöй гражданскöй служащöйяслöн служебнöй оласног дорö корöмъясö кутчысьöм да интересъясын ёсьлун ладмöдöм кузя комиссияяс йылысь положение;

б) лöсьöдны Коми Республикаса государственнöй гражданскöй служащöйяслöн служебнöй оласног дорö корöмъясö кутчысьöм да интересъясын ёсьлун ладмöдöм кузя комиссияяс;

в) примитны мукöд мера, медым збыльмöдны тайö Индöдöн вынсьöдöм Положениесö.

3. Тайö Индöдыс вынсялö сiйöс официальнöя йöзöдан лунсянь.

Коми Республикаса Юралысь В.Гайзер

Сыктывкар

2010 вося моз тöлысь 26 лун

120 №

ВЫНСЬÖДÖМА

Коми Республикаса Юралысьлöн

2010 во моз тöлысь 26 лунся 120 №-а Индöдöн

(содтöд)

Коми Республикаса государственнöй гражданскöй служащöйяслöн служебнöй оласног дорö корöмъясö кутчысьöм да интересъясын ёсьлун ладмöдöм кузя комиссияяс йылысь

**ПОЛОЖЕНИЕ**

1. Тайö Положениеыс индö Коми Республикаса государственнöй гражданскöй служащöйяслöн служебнöй оласног дорö корöмъясö кутчысьöм да интересъясын ёсьлун ладмöдöм кузя комиссия лöсьöдан да сылысь удж нуöдан пöрадок (водзö – Комиссия), мый лöсьöдöма «Коррупциялы паныд удж йылысь» 2008 во öшым тöлысь 25 лунся 273-ФЗ №-а Федеральнöй оланпас серти Коми Республикаса государственнöй власьт органъясын, Коми Республикаса мукöд государственнöй органын (водзö – государственнöй орган).

2. Комиссия аслас уджын мыджсьö Россия Федерацияса Оланподув, федеральнöй оланподув оланпасъяс, федеральнöй оланпасъяс, Россия Федерацияса Президентлöн да Россия Федерацияса Правительстволöн правовöй актъяс, Коми Республикаса Оланподув, Коми Республикаса оланпасъяс, Коми Республикаса Юралысьлöн да Коми Республикаса Правительстволöн правовöй актъяс, тайö Положение, а сiдзжö государственнöй органъяслöн актъяс вылö.

3. Комиссиялöн медшöр могöн лоö государственнöй органъяслы сетны отсöг сыын, медым:

а) Коми Республикаса государственнöй гражданскöй служащöйяс (водзö – государственнöй служащöйяс) кутчысисны дзескöдöмъясö да позьтöмторъясö, интересъясын ёсьлун öлöдöм либö бырöдöм йылысь корöмъясö, а сiдзжö збыльмöдiсны ассьыныс могъяссö, мый урчитöма «Коррупциялы паныд удж йылысь» 2008 во öшым тöлысь 25 лунся 273-ФЗ №-а Федеральнöй оланпасöн, мукöд федеральнöй оланпасöн (водзö – служебнöй оласног дорö корöмъяс да (либö) интересъясын ёсьлун ладмöдöм йылысь корöмъяс);

б) государственнöй органын нуöдны коррупцияысь öлöдöм кузя удж.

4. Комиссия видлалö государственнöй органын государственнöй гражданскöй служба чинын уджалысь государственнöй служащöйяслöн (водзö – государственнöй службаса чинъяс) служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöмкöд йитчöм юалöмъяс (государственнöй служащöйяс кындзи, кодъяс уджалöны государственнöй органъясса юрнуöдысьясöс вежысь чинын).

5. Государственнöй органъясса юрнуöдысьясöс вежысь чинын уджалысь государственнöй служащöйяс серти служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöмкöд йитчöм юалöмъяссö видлалö Коми Республикаса Юралысь бердын коррупциялы паныд удж нуöдысь Сöветса президиум Коми Республикаса Юралысь бердын коррупциялы паныд удж нуöдысь Сöветса президиумöн урчитöм пöрадок серти.

6. Государственнöй органъяслöн мутас органъясын государственнöй служба чинын уджалысь государственнöй служащöйяс серти служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöмкöд йитчöм юалöмъяссö урчитöм пöрадок серти видлалö лöсялана государственнöй органса комиссия.

7. Комиссия лöсьöдöны государственнöй органса нормативнöй правовöй актöн. Индöм актнас вынсьöдöны комиссиялысь составсö да сылысь уджалан пöрадоксö.

Комиссиялöн составö пырöны комиссияса веськöдлысь, сiйöс вежысь, кодöс индö государственнöй органса юрнуöдысь комиссияö пырысьяс лыдысь, кодъяс уджалöны государственнöй органын государственнöй служба чинын, комиссияса секретар да сэтчö пырысьяс. Решениеяс примитiгöн Комиссияö став пырысьлöн эм öткодь правояс. Сэк, кор комиссияса веськöдлысь абу, сылысь могъяссö збыльмöдö комиссияса веськöдлысьöс вежысь.

8. Комиссияö пырöны:

а) государственнöй органса юрнуöдысьöс вежысь (комиссияса веськöдлысь), государственнöй органлöн кадрöвöй службаса чина морт, кодi кывкутö коррупционнöй да мукöд право торкалöмъяс öлöдöм кузя удж вöсна (комиссияса секретар), государственнöй служба да кадръяс кузя юкöдулысь, юридическöй (правовöй) юкöдулысь, государственнöй органса мукöд юкöдулысь государственнöй служащöйяс, кодъясöс индöны налöн юрнуöдысьяс;

б) Коми Республикаса государственнöй гражданскöй службаöн веськöдланiнöс петкöдлысь;

в) государственнöй службакöд йитчöм научнöй организацияясса да шöр тшупöда уджсикасö велöдан, вылыс тшупöда уджсикасö велöдан да содтöд тöдöмлуна уджсикасö велöдан учреждениеясса йöз.

9. Государственнöй органса юрнуöдысь вермö пыртны комиссияö:

а) общественнöй öтувъясса йöзöс;

б) профсоюзнöй организацияöс петкöдлысьöс, кодi урчитöм пöрадок серти уджалö государственнöй органын.

10. Тайö Положениелöн 8 пунктса «б», «в» подпунктъясын да 9 пунктын индöм йöзыс пырöны комиссияö урчитöм пöрадок серти Коми Республикаса государственнöй гражданскöй службаöн веськöдланiнкöд, научнöй организацияясса да шöр тшупöда уджсикасö велöдан, вылыс тшупöда уджсикасö велöдан да содтöд тöдöмлуна уджсикасö велöдан учреждениеяскöд, общественнöй öтувъяскöд, профсоюзнöй организациякöд, мый уджалö урчитöм пöрадок серти государственнöй органын, сöгласуйтöмöн государственнöй органса юрнуöдысьлöн запрос подув вылын. Сöгласуйтöны запрос воан лунсянь 10 лунся кадколастö.

11. Комиссияö пырысьяслöн лыдыс, кодъяс оз уджавны государственнöй органын государственнöй службаса чинын, колö лоны комиссияö пырысьяс став лыдысь öти нёльöд юкöнысь оз этшаджык.

12. Комиссиялысь составсö лöсьöдöны сiдзи, медым эз ло интересъясын ёсьлун, мый вермис эськö инмыны комиссиялöн примитöм решение вылö.

13. Комиссияса заседаниеясын сöвещательнöй гöлöс правоöн участвуйтöны:

а) веськыда государственнöй служащöйлöн, код серти комиссияын видлалöны служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöм йылысь юалöм, юрнуöдысь;

б) государственнöй органын государственнöй служба чинын уджалысь мукöд государственнöй служащöй; специалистъяс, кодъяс вермасны сетны государственнöй службалысь юалöмъяс да комиссияöн видлалан юалöмъяс кузя гöгöрвоöдöмъяс; мукöд государственнöй органса, мукöд меставывса асвеськöдлан органса чина йöз; колана организацияясса йöз; государственнöй служащöйöс, код серти комиссияын видлалöны служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöм йылысь юалöм, петкöдлысь, – комиссияса веськöдлысьлöн решение серти, мый примитöны торйöн быд торъя случай дырйи комиссиялöн заседание лунöдз куим лунысь оз водзджык государственнöй служащöйлöн, код серти комиссия видлалö тайö юалöмсö, либö комиссияö мöд пырысьлöн ходатайство подув вылын.

14. Комиссиялöн заседание лыддьыссьö правомочнöйöн, сэнi кö лоöны комиссияö пырысьяслöн став лыдысь кык коймöдсьыс оз этшаджыкыс. Заседаниесö, кöнi участвуйтöны сöмын государственнöй органын государственнöй службаса чинын уджалысь Комиссияö пырысьяс, нуöдны оз позь.

15. Сэк, кор комиссияö пырысьлöн эм веськыда либö косвеннöя аслас заинтересованносьт, мый вермас вайöдны комиссияса заседание вылын сёрнитантор видлалiгöн интересъясын ёсьлунöдз, сылы колö заседание заводитчытöдз юöртны та йылысь. Татшöм случай дырйи комиссияö пырысьыс оз участвуйт индöм юалöмсö видлалiгöн.

16. Комиссиялысь заседание нуöдöм вылö подувъяс:

а) государственнöй органса юрнуöдысь сетö Коми Республикаса государственнöй гражданскöй служба чинын уджавны кöсйысь гражданаöн да Коми Республикаса государственнöй гражданскöй служащöйöн сетöм юöръяслысь стöчлунсö да тырвыйöлунсö да Коми Республикаса государственнöй гражданскöй служащöйясöн служебнöй оласног дорö корöмъясö кутчысьöмсö прöверитöм йылысь положениелöн 24 пункт серти, мый вынсьöдöма Коми Республикаса Юралысьлöн 2009 во öшым тöлысь 21 лунся 132 №-а Индöдöн, прöверитöм вылö материалъяс, кöнi гижöма, мый:

государственнöй служащöй тайö Положениелöн 1 пунктса «а» подпунктын индöм юöръяссö сетöма абу стöча либö абу тырвыйö;

государственнöй служащöй оз кутчысь служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö;

б) государственнöй органлöн кадрöвöй службаса чина мортлы, кодi кывкутö коррупционнöй да мукöд право торкалöмъяс öлöдöм кузя удж вöсна, государственнöй органса нормативнöй правовöй актöн урчитöм пöрадок серти воö:

гражданинсянь, кодi уджалö государственнöй органын государственнöй служба чинын, мый пыртöма Россия Федерацияса нормативнöй правовöй актöн вынсьöдöм чинъяс лыддьöгö, коммерческöй либö абу коммерческöй организацияясса чинын уджавны либö коммерческöй либö абу коммерческöй организацияясын гражданско-правовöй сёрнитчöм условиеяс серти уджавны кöсйысьöм йылысь шыöдчöм, тайö организациянас государствосянь веськöдлöм кузя торъя уджмогъяс кö пырисны сылöн чин серти (служебнöй) могъясö, государственнöй службаысь мездöм лунсянь кык во кольтöдз;

государственнöй служащöйсянь шыöдчöм сы йылысь, мый зависиттöм помкаяс вöсна абу позянлуныс сетны аслас гöтырлöн (верöслöн) да тыр арлыдтöм челядьлöн чöжöс йылысь, эмбур да эмбур сяма обязательствояс йылысь юöръяссö;

в) государственнöй органса юрнуöдысь либö комиссияö кöть кодi пырысь сетö представление, мый йитчöма служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöмкöд либö государственнöй органын коррупция öлöдöм кузя мераяскöд, сы лыдын видлавны:

уведомление сы йылысь, мый государственнöй служащöй кöсйö уджавны мöд мынтысяна удж вылын да тайö уджсö збыльмöдiгöн эм-ö либö абу-ö интересъясын ёсьлун;

юöр сы йылысь, мый гражданскöй служащöй вöчö сэтшöмтор, мый омöльтö сылысь бур нимсö да мортлунсö, либö гражданскöй служащöй мöд ногöн торкö служебнöй оласног дорö корöмъяссö, кутшöмъясöс индöма «Россия Федерацияса государственнöй гражданскöй служба йылысь» Федеральнöй оланпаслöн 18 статьяöн;

юöр сы йылысь, мый гражданскöй служащöйлöн эм аслас заинтересованносьт, мый вайöдö либö вермас вайöдны интересъясын ёсьлунöдз.

17. Комиссия оз видлав мыж вöчöм да административнöй торкалöмъяс йылысь юöръяс, а сiдзжö анонимнöй юöръяс, оз нуöд служебнöй дисциплина торкöм йылысь прöверкаяс.

18. Комиссияса веськöдлысь сэк, кор государственнöй органлöн нормативнöй правовöй актöн урчитöм пöрадок серти сылы воö комиссиялысь заседание нуöдöм вылö подулöн лоысь юöр:

а) 3 лунöн индö комиссиялысь заседание нуöдан кадпас. Та дырйи Комиссиялысь заседание оз позь индыны индöм юöр воан лунсянь сизим лунысь сёрджык;

б) тöдмöдö государственнöй служащöйöс, код серти комиссияын видлалöны служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöм йылысь юалöм, сiйöс петкöдлысьöс, комиссияö пырысьясöс да комиссияса заседаниеын участвуйтысь мукöд йöзöс юöрöн, кутшöмъяс воисны кадрöвöй службаса чина йöзлы, кодъяс кывкутöны коррупционнöй да мукöд право торкалöмъяс öлöдöм кузя удж вöсна, да сiйöс прöверитан помшуöмъясöн;

в) видлалö тайö Положениелöн 13 пунктса «б» подпунктын индöм йöзöс комиссияса заседание вылö корöм йылысь ходатайствояс, примитö найöс корöм йылысь (корны öткажитöм йылысь) да комиссиялöн заседание вылын содтöд материалъяс видлалöм йылысь (видлавны öткажитöм йылысь) решение.

19. Комиссиялысь заседание нуöдöны государственнöй служащöй дырйи, код серти видлалöны служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöм йылысь юалöм. Сэк, кор государственнöй служащöй гижöмöн корö сы йылысь, медым индöм юалöмсö видлалiсны сылöн участвуйттöг, комиссиялысь заседание нуöдöны сытöг. Кор государственнöй служащöй либö сiйöс петкöдлысь эз лок комиссиялöн заседание вылö сэк, кор государственнöй служащöйлöн абу гижöмöн корöм индöм юалöмсö сытöг видлалöм йылысь, сэки юалöм видлалöмсö нюжöдöны. Сэк, кор государственнöй служащöй либö сiйöс петкöдлысь мöдысь эз лок пыдди пуктана помкатöг, комиссия вермö примитны решение сы йылысь, медым индöм юалöмсö видлавны государственнöй служащöйтöг.

20. Комиссияса заседание вылын кывзöны государственнöй служащöйлысь гöгöрвоöдöмъяс (сылöн сöгласие серти) да мукöд йöзöс, видлалöны государственнöй служащöйлысь норасьöм кузя материалъяссö, а сiдзжö содтöд материалъяс.

21. Комиссияö пырысьяслы да сылöн заседаниеын участвуйтысь йöзлы оз позь йöзöдны юöръяс, кутшöмъясöс тöдмалiсны найö комиссиялöн удж дырйи.

22. Тайö Положениеын 16 пунктлöн «а» подпунктса мöд абзацын индöм юалöм видлалан помшуöмъяс кузя комиссия примитö татшöм решениеясысь öтиöс:

а) индыны, мый юöръясыс, кутшöмъясöс сетö государственнöй служащöй Коми Республикаса государственнöй гражданскöй служба чинын уджавны кöсйысь гражданаöн да Коми Республикаса государственнöй гражданскöй служащöйöн сетöм юöръяслысь стöчлунсö да тырвыйöлунсö да Коми Республикаса государственнöй гражданскöй служащöйясöн служебнöй оласног дорö корöмъясö кутчысьöмсö прöверитöм йылысь положениелöн 1 пунктса «а» подпункт серти, мый вынсьöдöма Коми Республикаса Юралысьлöн 2009 во öшым тöлысь 21 лунся 132 №-а Индöдöн, стöчöсь да тырвыйööсь;

б) индыны, мый юöръясыс, кутшöмъясöс сетö государственнöй служащöй Положениелöн 1 пунктса «а» подпункт серти, мый индöма тайö пунктса «а» подпунктын, абу стöчöсь да (либö) абу тырвыйööсь. Та дырйи комиссия вöзйö государственнöй органса юрнуöдысьлы кыскыны кывкутан мераö государственнöй служащöйöс.

23. Тайö Положениеын 16 пунктлöн «а» подпунктса коймöд абзацын индöм юалöм видлалан помшуöмъяс кузя комиссия примитö татшöм решениеясысь öтиöс:

а) индыны, мый государственнöй служащöй кутчысьö служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö;

б) индыны, мый государственнöй служащöй оз кутчысь служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö. Та дырйи комиссия вöзйö государственнöй органса юрнуöдысьлы öлöдны государственнöй служащöйöс сы кузя, мый оз позь торкны служебнöй оласног дорö корöмъяссö да (либö) интересъясын ёсьлун ладмöдöм йылысь корöмъяссö, либö государственнöй служащöйöс кыскыны кывкутан мераö.

24. Тайö Положениеын 16 пунктлöн «б» подпунктса мöд абзацын индöм юалöм видлалан помшуöмъяс кузя комиссия примитö татшöм решениеясысь öтиöс:

а) сетны гражданинлы сöгласие, медым сiйö уджалiс коммерческöй либö абу коммерческöй организацияын либö коммерческöй либö абу коммерческöй организацияясын гражданско-правовöй сёрнитчöм условиеяс серти, тайö организацияöн государствосянь веськöдлöм кузя торъя уджмогъясыс кö вöлiсны сылöн чина (служебнöй) обязанносьтъясöн;

б) гражданинлы öткажитны, медым сiйö уджалiс коммерческöй либö абу коммерческöй организацияын либö коммерческöй либö абу коммерческöй организацияясын гражданско-правовöй сёрнитчöм условиеяс серти, тайö организацияöн государствосянь веськöдлöм кузя торъя уджмогъясыс кö вöлiсны сылöн чина (служебнöй) обязанносьтъясöн, да ассьыс öткажитöмсö подулавны.

25. Тайö Положениеын 16 пунктлöн «б» подпунктса коймöд абзацын индöм юалöм видлалан помшуöмъяс кузя комиссия примитö татшöм решениеясысь öтиöс:

а) лыддьыны, мый помкаыс, мый вöсна государственнöй служащöй аслас гöтырлöн (верöслöн) да тыр арлыдтöм челядьлöн чöжöс йылысь, эмбур да эмбур сяма обязательствояс йылысь юöръяссö эз сет, сыысь зависиттöм да пыдди пуктана;

б) лыддьыны, мый помкаыс, мый вöсна государственнöй служащöй аслас гöтырлöн (верöслöн) да тыр арлыдтöм челядьлöн чöжöс йылысь, эмбур да эмбур сяма обязательствояс йылысь юöръяссö эз сет, абу пыдди пуктана. Та дырйи комиссия вöзйö государственнöй служащöйлы примитны мераяс, медым сетны индöм юöръяссö;

в) лыддьыны, мый помкаыс, мый вöсна государственнöй служащöй аслас гöтырлöн (верöслöн) да тыр арлыдтöм челядьлöн чöжöс йылысь, эмбур да эмбур сяма обязательствояс йылысь юöръяссö эз сет, абу сыысь зависиттöм да лоö сэтшöмторйöн, медым индöм юöръяссö не сетны. Та дырйи комиссия вöзйö государственнöй органса юрнуöдысьлы кыскыны кывкутан мераö государственнöй служащöйöс.

26. Тайö Положениелöн 16 пунктса «а» да «б» подпунктъясын индöм юалöмъяс видлалан помшуöмъяс кузя, кор эм та вылö подув, комиссия вермас примитны тайö Положениелöн 22 – 25 пунктъясын индöм решениеысь мöдöс. Мый вöсна примитöма татшöм решениесö да кутшöм сылöн подувыс, колö гижны комиссиялöн заседаниеса сёрнигижöдö.

27. Тайö Положениелöн 16 пунктса «в» подпунктын индöм юалöм видлалан помшуöмъяс кузя комиссия примитö лöсялана решение.

28. Комиссиялысь решениеяс збыльмöдöм вылö вермасны лöсьöдны государственнöй органлысь нормативнöй правовöй акт балаяс, государственнöй органса юрнуöдысьлысь решениеяс либö тшöктöдъяс, кутшöмъясöс урчитöм пöрадок серти сетöны государственнöй органса юрнуöдысьлы видлалöм вылö.

29. Тайö Положениелöн 16 пунктын индöм юалöмъяс кузя комиссиялысь решениеяс примитöны гусьöн гöлöсуйтöмöн (комиссия кö оз примит мöд решение) заседаниеын лоысь комиссияö пырысьяслöн унджык гöлöс серти.

30. Комиссиялысь решениеяс оформитöны сёрнигижöдъясöн, кутшöмъясöс кырымалöны сылöн заседаниеын участвуйтысь комиссияö пырысьяс. Комиссиялöн решениеяс, сiйö решение кындзи, кутшöмöс примитöны тайö Положениеын 16 пунктлöн «б» подпунктса мöд абзацын индöм юалöм видлалан помшуöмъяс кузя, государственнöй органса юрнуöдысьлы лоöны вöзъянаöсь. Решение, кутшöмöс примитöны Положениеын 16 пунктлöн «б» подпунктса мöд абзацын индöм юалöм видлалан помшуöмъяс кузя, лоöны быть збыльмöданаöн.

31. Комиссиялöн заседаниеса сёрнигижöдын индöны:

а) комиссияса заседаниелысь кадпас, комиссияö пырысьяслысь да заседание вылын лоысь мукöд йöзлысь ов, ним, вич;

б) комиссияса заседание вылын быд видлалан юалöмсö государственнöй служащöйлысь, код серти видлалöны служебнöй оласног дорö корöмъясö да (либö) интересъясын ёсьлун ладмöдöм йылысь корöмъясö кутчысьöм йылысь юалöм, овсö, нимсö, вичсö, чинсö индöмöн;

в) государственнöй служащöй дорö норасьöмъяс, материалъяс, мый вылö найö подуласьöны;

г) сетöм норасьöмъяс кузя государственнöй служащöйлöн да мукöд йöзлöн гöгöрвоöдöмъяс;

д) заседание вылын выступитысьяслысь ов, ним, вич да дженьыда налысь сёрнисö;

е) кытысь воис юöрыс, мый лои подулöн, медым нуöдны комиссияса заседание, государственнöй органö юöр воан кадпас;

ж) мукöд юöр;

з) гöлöсуйтöм бöрын помшуöмъяс;

и) решение да сiйöс примитан подув.

32. Комиссияö пырысьлöн, кодi абу сöглас сылöн решениекöд, эм право гижöмöн петкöдлыны ассьыс видзöдлассö, кутшöмöс быть колö содтыны комиссияса заседаниелöн сёрнигижöдö да мыйöн колö быть тöдмасьны государственнöй служащöйлы.

33. Комиссиялöн заседаниеса сёрнигижöд копия заседание лунсянь 3 лунöн мöдöдöны государственнöй органса юрнуöдысьлы, ставнас либö сыысь выписка – гражданскöй служащöйлы, а сiдзжö комиссиялöн решение серти – мукöд колана йöзлы.

34. Государственнöй органса юрнуöдысьлы колö видлавны комиссиялысь заседаниеса сёрнигижöдсö да аслас компетенцияын сылöн эм право босьтны тöд вылö сэтысь рекомендацияяссö государственнöй служащöй дорö кывкутан мера примитöм йылысь решение примитiгöн, мый индöма Россия Федерацияса нормативнöй правовöй актъясöн, а сiдзжö коррупциялы паныд удж котыртiгöн мукöд юалöм кузя. Комиссиялысь рекомендацияяс да примитöм решение видлалöм йылысь государственнöй органса юрнуöдысь гижöмöн юöртö комиссияöс сылы комиссиялöн заседаниеса сёрнигижöд воан лунсянь тöлысся кадколастö. Государственнöй органса юрнуöдысьлöн решение йöзöдöны комиссиялöн медматысса заседание вылын да примитöны видлавтöг.

35. Сэк, кор комиссия тöдмалö, мый государственнöй служащöйлöн вöчöмторйын (вöчтöмторйын) эм дисциплинарнöй мыж, та йылысь юöртöны государственнöй органса юрнуöдысьлы сы могысь, медым сiйö примитiс государственнöй служащöйлы кывкутана мера йылысь решение, кыдзи индöма Россия Федерацияса нормативнöй правовöй актъясöн.

36. Сэк, кор комиссия тöдмалö, мый государственнöй служащöйлöн удж вöчöмторйын (вöчтöмторйын) эм административнöй право торкалöм либö мыж вöчöм, комиссияса веськöдлысьлы индöм вöчöмтор (вöчтöмтор) йылысь юöрсö да татшöмторсö эскöдысь документъяссö колö сетны правоприменительнöй органъясö 3 лунся кадколастö, а колана дырйи – дзик пыр.

37. Комиссиялöн заседаниеса сёрнигижöд копиясö либö сыысь выпискасö пуктöны государственнöй служащöйлöн личнöй делöö, код серти видлалiсны служебнöй оласног дорö корöмъясö кутчысьöм да (либö) интересъясын ёсьлун ладмöдöм йылысь корöмъясö кутчысьöм йылысь юалöм.

38. Комиссиялысь уджсö организационно-техническöя да документъясöн могмöдö, а сiдзжö комиссияö пырысьясöс заседаниеса сёрнитанторйö пыртöм юалöмъяс йылысь, нуöдан кадпас, кад да места йылысь юöртö, комиссияö пырысьясöс комиссиялöн заседание вылын видлалöм вылö сетöм материалъясöн тöдмöдö государственнöй органлöн кадрöвöй службаса чина йöз, кодъяс кывкутöны коррупционнöй да мукöд право торкалöмъяс öлöдöм кузя удж вöсна.